HU Az Európai Unió Hivatalos Lapja C 33/10

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2010/C 33/06

Ezzel a közzététellel az 510/2006/EK (1) tanácsi rendelet 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„PATATA DELLA SILA”

EK-szám: IT-PGI-0005-0643-21.09.2007

OFJ ( X ) OEM ( )

1. Elnevezés:

„Patata della Sila”

2. Tagállam vagy harmadik ország:

Olaszország

3. A mezőgazdasági termék vagy élelmiszer leírása:

3.1. A termék típusa:

1.6. osztály: Zöldség-, gyümölcs- és gabonafélék frissen vagy feldolgozva.

3.2. A termék leírása, amelyre az 1. pontban található elnevezés vonatkozik:

A „Patata della Sila” a burgonyafélék családjába tartozó Solanum tuberosum burgonyafajta gumója, amelyet az Európai Unió tagállamainak Nemzeti Fajtajegyzékeibe felvett változatokból, minősített vetőburgonyából állítanak elő, és amelynek fogyasztáskor az alábbi jellemzőkkel kell rendelkeznie: Alak: gömbölyű – gömbölyű/ovális – hosszúkás/ovális. Méret: 28 mm vagy annál kisebb (granaglia), 28–45 mm közötti (mezzanella vagy tondello), 46–75 mm közötti (prima), 76 mm felett (fiorone). Héja: a dörzsölésnek ellenáll. Húsa: tömör, nyomásra nem mélyed be. Szárazanyag-tartalom: legalább 19 %. Forgalomba hozatalkor a burgonyagumónak egészségesnek, csíramentesnek, épnek, tisztának, 3 mm-nél nagyobb mélységű folttól és/vagy kártevő okozta károsodástól mentesnek kell lennie. Vágások és/vagy karcolások és/vagy horzsolások a teljes mennyiség tömegének 5 %-ánál kisebb mértékben fordulhatnak elő. MRL (maradékanyag-határérték) (%): a hatályos jogszabályokban előírt határérték 50 %-ánál alacsonyabb.

A silai burgonya ismertsége érzékszervi jellemzőinek, kulináris tulajdonságainak, különösen sütési jellemzőinek és csírázás elleni vegyi kezelés nélkül elért hosszú eltarthatóságának köszönhető.

3.3. Nyersanyagok (kizárólag feldolgozott termékek esetén):

—

3.4. Takarmány (kizárólag állati eredetű termékek esetén):

—

3.5. Az előállítás azon műveletei, amelyeket a meghatározott földrajzi területen kell elvégezni:

A „Patata della Sila” termesztését a 4. pontban meghatározott területen kell végezni. A termesztés a talaj előkészítését követően „A” vagy ennél magasabb osztályú, az Európai Unió Nemzeti Fajtajegyzékeiben nyilvántartott fajtához tartozó, minősített vetőburgonya ültetésével kezdődik. Egy éves „pótlás”, azaz a 4. pontban meghatározott területen újratermesztett vetőburgonya vetése megengedett. A betakarítást augusztus 20-tól november 30-ig kell végezni, amikor a hőmérséklet általában nem emelkedik 15–18 °C fölé.

3.6. A szeletelésre, aprításra, csomagolásra stb. vonatkozó egyedi szabályok:

Forgalomba hozatalhoz a „Patata della Sila” terméket az alábbi típusú göngyölegek egyikébe kell csomagolni: vertbag, girsac-kiszerelés, zacskó: 1 kg-tól 5 kg-ig; háló: 1 kg-tól 2,5 kg-ig; zsák: 2,5 kg-tól 10 kg-ig; kartondoboz: 5 kg-tól 20 kg-ig; farekesz: 12,5 kg-tól 20 kg-ig; kosár: 10 kg-tól 20 kg-ig; tálca: 0,5 kg-tól 1 kg-ig; tál: 0,5 kg-tól 1 kg-ig. Minden csomagolásnak élelmiszer-ipari felhasználásra alkalmas anyagból kell készülnie, és a csomagolást oly módon kell lezárni, hogy a terméket a csomagolás megsértése nélkül ne lehessen kivenni. A termék ömlesztett formában nem értékesíthető, kivéve, ha az egyes gumókat a logo felragasztásával megjelölik.

3.7. A címkézésre vonatkozó egyedi szabályok:

A termék küllemére vonatkozó szabályok előírják, hogy forgalomba hozatalkor a termék címkéjén az elnevezés logóján, a közösségi logón és a hozzá tartozó utalásokon, valamint a jogszabályi előírásoknak megfelelő információkon kívül jól olvasható betűkkel feltüntetve az alábbi megjelölésnek kell szerepelnie: „Patata della Sila”, esetleges fordításával együtt, amely után teljes terjedelemben, vagy rövidítve szerepel az „Oltalom alatt álló földrajzi jelzés” (OFJ) jelölés. A földrajzilag hegyvidéknek minősített területen termesztett termékeknél a címkén szerepelhet a „hegyvidéki termék” felirat. A logo jelenleg sötétkék színű, azonban más színekkel is ábrázolható. A gumók bélyegzővel történő vagy lézeres megjelölése esetén a logo legfeljebb 2,5 cm-es alapméretre kicsinyíthető le, az alábbi ábrázolás arányait megtartva. Az egyes burgonyagumók logóval történő megjelölése csak 46 mm-es vagy annál nagyobb méret esetén kötelező. Bármely más, kifejezetten elő nem írt minősítés feltüntetése tilos.

A „Patata della Sila” logója:

4. A földrajzi terület tömör meghatározása:

A „Patata della Sila” termesztési területe kizárólag az alábbi települések területét foglalja magában: Cosenza megyében Acri, Aprigliano, Bocchigliero, Celico, Colosimi, Longobucco, Parenti, Pedace, Rogliano, San Giovanni in Fiore, Serra Pedace, Spezzano della Sila, Spezzano Piccolo, valamint Catanzaro megyében Albi, Carlopoli, Cicala, Confluenti, Decollatura, Magisano, Martirano, Martirano Lombardo, Motta S.Lucia, Serrastretta, Sorbo San Basile, Soveria Mannelli, Taverna. A fenti megyék természetes módon határolják és veszik körül a Sila-fennsíkot, ahol a talaj jellege, valamint az éghajlati jellemzők lehetővé teszik a gumók folyamatos, lassú növekedését és a növény optimális érését.

5. Kapcsolat a földrajzi területtel:

5.1. A földrajzi terület sajátosságai:

A „Patata della Sila” termőterületét jellemző talajtani és éghajlati tényezőknek rendkívül nagy jelentőségük van. A szemcseméret szempontjából a Sila-fennsík talaja nagyrészt laza, finom szemcsés homokos jellegű, vagyis rendkívül jó vízáteresztő képességgel rendelkezik és könnyen megmunkálható. A talaj pH-értéke 5 és 6,5 közötti; szerves anyagban gazdag, ezért természetes termőképessége nagy, némely területen eléri a 10,04 %-os értéket. Éghajlati szempontból a Sila-fennsík éghajlata nyáron rendkívül száraz, télen pedig hideg. A mért hőmérsékleti értékek április és május között egyre magasabbak, tehát ideálisak a vetéshez. A növények növekedését elősegíti továbbá a napi hőmérséklet-ingadozás és a hosszan tartó napsugárzás, amely lehetővé teszi a szárazanyag felhalmozódásának kedvező folyamatos és lassú növekedését, valamint a növény végső érését, amelynek eredményeképpen a termék a növény csírázás elleni vegyi kezelése nélkül is hosszan eltartható. Ez a fontos tulajdonság a terméket már betakarításkor is jellemzi, amit hűvös időben végeznek, amikor a hőmérséklet általában nem haladja meg a 15–18 °C-ot. A terület teljes mértékben mentes a légköri és/vagy vízszennyező forrásoktól. A silai talajok kihasználtsága rendkívül mérsékelt, a fennsíkon a zöldség- és gyümölcsfélék közül egyedül a burgonyát termesztik. Az öntözés forrásvízzel történik. A nyári nappalok és éjszakák közötti jelentős hőingadozásnak, továbbá az ültetvényeket károsító anyagokat megtisztító kemény télnek és a hónak köszönhetően a kezelés minimálisra csökkenthető. A kártevők károkozása rendkívül ritka, jól körülhatárolt, és következésképpen könnyen ellenőrizhető.

5.2. A termék sajátosságai:

A „Patata della Sila” terméket hosszú idejű eltarthatóság és optimális kulináris tulajdonságok – így különösen az olajban sütésre való alkalmasság – jellemzi és teszi értékessé, ami az olajban sütés után mért szárazanyag-tartalom optimális értékeinek köszönhető, lehetővé téve, hogy a burgonya sárgásfehér színe megmaradjon. Erre a tulajdonságra vonatkozóan a terméken végzett vizsgálatokat összehasonlították más termőterületekről származó mintákkal. Az eredmények bebizonyították, hogy a Sila-fennsíkon termesztett burgonya főzés után mért szárazanyag-tartalma sokkal magasabb, tehát alkalmasabb az olajban sütésre, továbbá a hús színe intenzívebb, sárgába hajló, íze markánsabb, héja vastagabb, a mechanikus kezelésnek jobban ellenáll, mint a máshonnan származó burgonya.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A „Patata della Sila” burgonyát a Sila-fennsík környékének (Cosenza – Crotone – Catanzaro – Piana di Sibari) lakossága hagyományosan közvetlenül a gyártóktól szerzi be, és minőségi terméknek tartja. Ez a termék rendkívül híres Szicília, Puglia és Campania tartományok piacain, amelyek az 50-es évek óta állandó kereskedelmi kapcsolatot tartanak fenn a betakarítás időszakában. Hosszú eltarthatóságának és érzékszervi tulajdonságai megőrzésének köszönhetően a „Patata della Sila” burgonyát a fenti területeken régóta használják téli tartalékok képzésére. A burgonya termesztése ezért fontos bevételi forrást jelentett a fennsík számára, és az évek során a silai földműves családok folyamatosan továbbadták a termék termesztésének hagyományát. 1955-ben létrejött a „Centro Silano di Moltiplicazione e selezione delle patate dal seme certificato”, amelynek feladata a minősített vetőburgonya terjesztésének elősegítése. Néhány tanulmány azt is igazolja, hogy a 80-as évek végén a Sila-fennsík a legnagyobb vetőburgonya-termesztő területek közé tartozott, a legnagyobb átlagos méretű gazdaságokkal. Az éghajlati viszonyok, amelyek nyáron száraz, télen hideg éghajlatot biztosítanak, és amelyek mindig is lehetővé tették a termék természetes – októbertől áprilisig 6 és 8 fok közötti hőmérsékleten, raktárakban történő – tárolását, és a termőterület szennyezéstől való mentessége együtt meghatározó volt abban, hogy a fogyasztók megismerjék ezt az eredeti, egészséges és minőségi terméket. A „Patata della Sila” hírnevét tanúsítja a termékhez kapcsolódó rendezvények és ünnepségek hatalmas sikere, amelyek temérdek turistát vonzanak, elsősorban a fenti területekről, akik minden ősszel eljönnek a fennsíkra, hogy megkóstolják a kitűnő burgonyát és megismerjenek számos, a helyi gasztronómiára jellemző, hagyományos receptet. Ezzel kapcsolatban megemlíthetjük a híres „Sagra della patata della Sila” ünnepet, amelyet 1978 óta minden év októberében Campigliatello Silano-ban tartanak, valamint a „Mostra Mercato della Patata della Sila e delle macchine agricole” nevű kiállítást. Ezenkívül 1980-tól Parentiben tartják a folklorisztikai és kulináris jellegű Patata della Sila rendezvényt. A „Patata dnella Sila” termesztésének tehát hosszú és dokumentált története van, amely a történetírásban a Nápolyi Királyság 1811. évi statisztikájával kezdődik.

Hivatkozás a termékleírás közzétételére:

A termékleírás egységes szerkezetbe foglalt szövege az alábbi internetes honlapon:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vagy

közvetlenül a minisztérium honlapjának kezdőlapjára (http://www.politicheagricole.it) belépve, és a (képernyő bal oldalán található) „Prodotti di Qualità” [Minőségi termékek], majd a „Disciplinari di Produzione all’esame dell’UE [regolamento (CE) n. 510/2006]” (az 510/2006/EK rendelet szerint uniós vizsgálatnak alávetett termelési szabályok) menüpontra kattintva tekinthető meg.

(1) HL L 93., 2006.3.31., 12. o.